b'\n_START_ARTICLE_\nSveav\xc3\xa4gen\n_START_PARAGRAPH_\nSveav\xc3\xa4gen on katu Ruotsin p\xc3\xa4\xc3\xa4kaupungin Tukholman Vasastadenin ja Norrmalmin kaupunginosissa. Se alkaa Sergelin torilta ja johtaa pohjoiseen Sveaplanille, jossa se tekee l\xc3\xa4hes 90 asteen mutkan l\xc3\xa4nteen ja p\xc3\xa4\xc3\xa4ttyy Norrtulliin. Katu on noin 2500 metrin pituinen. Se on kantanut nykyist\xc3\xa4 nime\xc3\xa4\xc3\xa4n vuodesta 1885 l\xc3\xa4htien. Hagastadenin rakennushankkeen yhteydess\xc3\xa4 liikennej\xc3\xa4rjestelyj\xc3\xa4 Norrtullin luona aiotaan muuttaa, ja my\xc3\xb6s Sveav\xc3\xa4gen saa siell\xc3\xa4 uuden linjauksen.\n_START_SECTION_\nHistoria\n_START_PARAGRAPH_\nKadulla on eri aikoina ollut useita nimi\xc3\xa4, ja my\xc3\xb6s sen leveytt\xc3\xa4 ja pituutta on useita kertoja muutettu. Sen vanhin tunnettu nimi on ollut 1600-luvulla Roslagsgatan ("Roslageninkatu"), mutta my\xc3\xb6hemmin se sai nimen Badstugatan ("Kylpyl\xc3\xa4katu"). Paremmin se tunnettiin imell\xc3\xa4 Stora Badstugatan ("Suuri kylpyl\xc3\xa4katu"), sill\xc3\xa4 sen l\xc3\xa4nsipuolella kulki R\xc3\xa5dmansgatanin ja Markvardsgatanin v\xc3\xa4lisell\xc3\xa4 osuudella my\xc3\xb6s Lilla Badstugatan ("Pieni kylpyl\xc3\xa4katu"). Toisinaan k\xc3\xa4ytettiin 1600- ja 1700-luvuilla my\xc3\xb6s nime\xc3\xa4 Krutbr\xc3\xa4nnargatan ("Ruudinpolttajankatu"). N\xc3\xa4m\xc3\xa4 vanhat nimet j\xc3\xa4iv\xc3\xa4t pois k\xc3\xa4yt\xc3\xb6st\xc3\xa4, kun katua jatkettiin ja levennettiin ja se sai nimen Sveav\xc3\xa4gen._NEWLINE_Odengatan ylitti 1900-luvun alkuun saakka Sveav\xc3\xa4genin Sveabron-nimist\xc3\xa4 siltaa my\xc3\xb6ten. Sillan rakenteet on katujen risteyksen alla yh\xc3\xa4 j\xc3\xa4ljell\xc3\xa4.\n_START_SECTION_\nSuunniteltu etel\xc3\xa4inen jatke\n_START_PARAGRAPH_\nUseissa yhteyksiss\xc3\xa4 mainitun mutta virheellisen tiedon mukaan kuningas Kustaa III olisi ehdottanut rakennettavaksi suurta ja leve\xc3\xa4\xc3\xa4 esplanadin luontoista puistokatua, joka olisi johtanut Tukholman linnan luota Brunnsvikenille saakka, jolloin sen p\xc3\xa4\xc3\xa4tteen\xc3\xa4 olisi lahden takana n\xc3\xa4kynyt Stora Haga slott. Viimeksi mainittu linna, jota ei tule sekoittaa nykyiseen Hagan linnaan, j\xc3\xa4i kuitenkin keskener\xc3\xa4iseksi, mutta sen rauniot ovat yh\xc3\xa4 n\xc3\xa4kyviss\xc3\xa4 Hagan puistossa. K\xc3\xa4sityksen, ett\xc3\xa4 Kustaa III olisi kaavaillut t\xc3\xa4llaista valtakatua, on esitt\xc3\xa4nyt muun muassa Albert Lindhagen, joka vuonna 1866 laati Tukholman pohjoisosille tunnetun asemakaavaehdotuksen nimelt\xc3\xa4 Lindhagenplanen. Todenn\xc3\xa4k\xc3\xb6isesti Lindhagen v\xc3\xa4itti virheellisesti, ett\xc3\xa4 er\xc3\xa4s Jean de la Vall\xc3\xa9en esitt\xc3\xa4m\xc3\xa4 suunnitelma olisi ollut Kustaa III:n ideoima._NEWLINE_Kun Norrmalmin uudelleenj\xc3\xa4rjestely\xc3\xa4 1930-luvulla alettiin suunnitella, kaupungin rakennusviraston johtajana 1928\xe2\x80\x931944 toiminut arkkitehti Albert Lilienberg olisi pitk\xc3\xa4\xc3\xa4n halunnut Lindhagenin esitt\xc3\xa4m\xc3\xa4n ajatuksen mukaisesti jatkaa Sveav\xc3\xa4geni\xc3\xa4 etel\xc3\xa4\xc3\xa4n Norrbrolle saakka. Poliitikkojen, liikenneteknikkojen ja arkkitehtien k\xc3\xa4ym\xc3\xa4n pitk\xc3\xa4n ja ankaran keskustelun j\xc3\xa4lkeen vuonna 1945 hyv\xc3\xa4ksyttiin suunnitelma, jota my\xc3\xb6s ryhdyttiin toteuttamaan. Sen mukaan hieman Brunkebergstorgin pohjoispuolelle p\xc3\xa4\xc3\xa4tettiin rakentaa kokonaan uusi tori, Sveaplatsen, joka my\xc3\xb6hemmin sai nimen Sergels torg. Ajatus Sveav\xc3\xa4genin jatkamisesta suoraan Norrbrolle hyl\xc3\xa4ttiin. Sen sijaan Sveav\xc3\xa4genin liikenne p\xc3\xa4\xc3\xa4tettiin johtaa tunneila, Klaratunnelnia pitkin Tegelbackenin alitse Centralbronille.\n_START_SECTION_\nTapahtumia\n_START_PARAGRAPH_\nOlof Palme murhattiin 28. helmikuuta 1987 Sveav\xc3\xa4genin ja Tunnelgatanin risteyksess\xc3\xa4. Nykyisin paikalla on muistolaatta. Sveav\xc3\xa4genin l\xc3\xa4nsipuolella oleva osa Tunnelgatania sai my\xc3\xb6hemmin uuden nimen Olof Palmes gata.'